CS50
CS50 (ing. Computer Science 50, azərb. Kompüter Elmləri 50‎) — Harvard Universiteti və Yel Universitetində tədris olunan kompüter elmləri üzrə kampus əsaslı onlayn giriş kursu. 2016-cı ildə CS50 ali məktəb tələbələri üçün TY Kompüter Elmləri kursu kimi təqdim olundu. Kursun əyani forması 800 tələbə, 102 əməkdaş və müntəzəm hakatonlarında 2200-ə qədər iştirakçı ilə Harvardın ən böyük sinfini təşkil edir. Kurs materialı EdX platformasında ödənişsiz onlayn formatda əlçatandır, lakin sertifikatlaşdırma ödənişli əsaslarla həyata keçirilir. 2022-ci ildən etibarən CS50x kimi adlandırılan bu onlayn versiya, C, Python, SQL, HTML, CSS və JavaScript dillərini öyrətməkdədir. O, həmçinin massivlər və verilənlər strukturları və Flask freymvörkü daxil olmaqla fundamental kompüter elmi anlayışlarını öyrədir. Kurs proqramının 2021-ci il yenilənməsi ilə kiber təhlükəsizlik, süni intellekt və texnologiya etikası olmaqla 3 yeni mühazirə əlavə olundu. Aparıcı təlimatçı Harvard professoru David Malandır. CS50-nin keçmiş üzvü Brayan Yu mühazirəçilərdən biridir. Facebook-un həmtəsisçisi Mark Zukerberq və Microsoft-un keçmiş baş icraçı direktoru Stiv Balmer qonaq məruzəçi qismində mühazirələrlə çıxış ediblər.